รัฐมนตรีว่าการกระทรวงแรงงาน นำทีมตรวจเช็คความพร้อมสถานที่ตรวจโควิด-19 ก่อนเปิดบริการพรุ่งนี้
นายสุชาติ ชมกลิ่น รัฐมนตรีว่าการกระทรวงแรงงาน กล่าวว่า นายกรัฐมนตรีสั่งกำชับทุกหน่วยงานเร่งกำหนดมาตรการจำกัดการแพร่ระบาดให้เร็วที่สุด กระทรวงแรงงานเป็นหน่วยงานที่ดูแลผู้ประกันตนจำนวน 16 ล้านคน และในช่วงเทศกาลสงกรานต์ได้เดินทางกลับไปเยี่ยมครอบครัวและบางส่วนเดินทางกลับมาทำงานแล้ว ซึ่งอาจจะมีความเสี่ยงได้รับเชื้อ กระทรวงแรงงานจึงร่วมกับกระทรวงมหาดไทย (กรุงเทพมหานคร) และสำนักงานหลักประกันสุขภาพแห่งชาติ (สปสช.) เปิดหน่วยบริการตรวจโควิด-19 ที่บริเวณอาคารกีฬาเวสน์ 1 ศูนย์เยาวชนกรุงเทพมหานคร (ไทย - ญี่ปุ่น) เขตดินแดง กรุงเทพมหานคร เพื่อลดความแออัดในโรงพยาบาลและอำนวยความสะดวกแก่ผู้ประกันตนในระบบประกันสังคม ซึ่งหลังเปิดระบบลงทะเบียนจองคิวผ่านระบบออนไลน์เมื่อช่วงเย็นวานนี้ พบว่ามีผู้ประกันตนกลุ่มเสี่ยงลงทะเบียนแล้ว 8,000-9,000 คน โดยจะทำการตรวจหาเชื้อวันละ 3,000 คน ช่วงเช้า 1,500 คน และช่วงบ่าย 1,500 คน โดยพรุ่งนี้คิวตรวจเต็มครบ 3,000 คนแล้ว เมื่อเข้ารับการตรวจหาเชื้อโควิดเรียบร้อยแล้ว สามารถกลับบ้านได้ทันที ผลตรวจจะส่งทาง SMS ภายใน 24 ชั่วโมง หากผลตรวจพบเชื้อจะมีการประสานไปตามเบอร์โทรศัพท์ที่แจ้งไว้ เพื่อทำการสอบสวนโรคและส่งตัวไปรักษาในโรงพยาบาลเครือข่ายประกันสังคม 81 แห่ง โดยไม่เสียค่าใช้จ่าย ซึ่งมีเตียงรองรับกว่า 2,000 เตียง มีสถานที่กักกันในสถานพยาบาลที่รัฐกำหนด (Hospital Quarantine:HQ) กว่า 200 เตียง และรัฐบาลเตรียมเตียงสนามกว่า 10,000 เตียง สำหรับหน่วยบริการตรวจโควิดเชิงรุกนี้ เบื้องต้นจะเปิดนำรองในพื้นที่กรุงเทพมหาครเป็นโมเดลก่อน จึงจะขยายไปในพื้นที่จังหวัดเสี่ยงสูงต่อไปรัฐมนตรีว่าการกระทรวงแรงงาน กล่าวย้ำว่า ผู้ที่จะเข้ารับการตรวจคัดกรองโควิด-19 ต้องเป็นผู้ประกันตนที่อยู่ในกลุ่มเสี่ยงหรือมีอาการ ตามที่กระทรวงสาธารณสุข และ สปสช.กำหนด เป็นผู้ประกันตนมาตรา 33 ,39 และ 40 ทั้งคนไทยและคนต่างด้าว ผู้ที่ลงทะเบียนแล้ววันที่มาตรวจให้นำบัตรประชาชน พร้อมสำเนา 1 ชุดติดตัวมาด้วย หากเป็นคนต่างด้าวให้นำพาสปอร์ต พร้อมสำเนา 1 ชุดติดตัวมาด้วย ทั้งนี้ หากลงทะเบียนแล้วไม่มาตรวจตามนัดจะต้องลงทะเบียนใหม่สำหรับขั้นตอนการลงทะเบียนจองคิวตรวจโควิด-19 สามารถลงทะเบียนออนไลน์กดค้นหาคำว่า แรงงานเราสู้ด้วยกัน ในเว็บไซต์  google.com แล้วคลิกที่เว็บไซต์ https://sso.icntracking.com/icntracking/self_register.php จากนั้นผู้ประกันตนกรอกเลขประจำตัวประชาชน 13 หลัก หรือเลขพาสปอร์ต กรอกข้อมูลประเมินความเสี่ยงตามที่กรมควบคุมโรคกำหนดและจะได้รับคิวนัดตรวจต่อไป